
Universitetsstyret

Møtedato:

10. mars 2005

Arkivref.:

200404860-21/HÅB/081

Etablering av felles teknologioverføringsselskap (TTO AS) for Universitetet i Tromsø, Universitetssykehuset Nord-Norge og Norut gruppen AS

1. Bakgrunn
Bakgrunnen for ønsket om opprettelse av en teknologioverføringsenhet er beskrevet i sak S 40-04 (16.09.2004) Opprettelse av felles teknologioverføringskontor (TTO) for Universitetet i Tromsø, Universitetssykehuset i Nord-Norge og Norut Gruppen AS (200404860). Det vises også til sak S 50-03 Kommersialisering av forskningsresultater – organisering ved UiTø. I sak S 40-04 fattet Styret følgende vedtak: 

1. Styret vedtar opprettelse av et aksjeselskap (TTO AS). Selskapet har som oppgave å forvalte og være ansvarlig for kommersialisering av forskningsresultater ved Universitetet i Tromsø, med arbeidsoppgaver og finansiering som beskrevet i saksfremlegget. 

2. Universitetsdirektøren gis fullmakt til å videreføre prosessen frem mot opprettelsen av TTO AS. Etter opprettelsen av TTO AS avgir Universitetsdirektøren rapport om gjennomføringen av prosessen til Styret.

I dette saksfremlegget vil det gis en presentasjon av det arbeidet som har vært gjort siden S 40-04, samt de resultater man har kommet frem til.

2. Arbeidsprosessen
I tråd med vedtaket satte Universitetsdirektøren 28.09.2004 ned en arbeidsgruppe for å arbeide videre med saken. Arbeidsgruppen har bestått av følgende personer: 

· Universitetet i Tromsø: Ingvild Broch, Håvard Bekkelund og Atle Engebretsen

· Universitetssykehuset i Nord-Norge (UNN): Magne Johnsen

· Norut Gruppen AS: Wictor Sørensen

· Norut Medisin og Helse AS (Norut MH): Wenche Poppe

· NorInnova AS: Karl-Johan Jakola og Jan Kristoffersen

Arbeidsgruppen har hatt assistanse fra Personal- og økonomiavdelingen samt advokatkontoret Steenstrup Stordrange DA. 

Arbeidsgruppen ble gitt følgende mandat: 

Arbeidsgruppen gis, i tråd med de forutsetninger som ligger til grunn for Universitetsstyrets vedtak i Sak 40-04, følgende oppgaver:

· Gjennomgå og avklare relevante forhold for opprettelsen av TTO AS.

· Skissere den videre prosess frem mot opprettelsen av TTO AS.

· Utarbeide forslag til vedtekter, stiftelsesdokumenter og budsjetter for TTO AS.

· Utarbeide forslag til samarbeidsavtaler mellom TTO AS og samarbeidende institusjoner (Universitetet i Tromsø, Universitetssykehuset i Nord-Norge, Norut Gruppen AS og NorInnova AS). 

· Foreslå et egnet navn for TTO AS.

· Foreslå lokalisering av TTO AS.

Arbeidsgruppens tilrådninger vil danne grunnlag for endelig behandling i Universitetsstyret.

Arbeidsgruppen har hatt tre fellesmøter. I tillegg ble et mindre ”arbeidsutvalg” satt ned for å arbeide med enkelte detaljer vedrørende det nye selskapet. Resultatet er blitt en løsning som alle involverte institusjoner har kunnet samle seg om. Arbeidsgruppens tilrådninger er lagt frem for dekanene og for Kommersialiseringsutvalget (06.12.2004). Innkomne innspill er innarbeidet i forslaget. I tillegg har Universitetet fulgt opp arbeidsgruppens anbefalinger i forhold organisering av selskapet. Denne arbeidsprosessen har ført til at Universitetsdirektøren i dag kan legge frem et helhetlig forslag til hvordan opprettelsen av TTO AS skal skje.

3. Arbeidsgruppens konklusjoner 

3.1
Målsetting:

TTO AS har som målsetning å øke verdiskapingen ved å bidra til at ideer fra nordnorske 
FoU-institusjoner omsettes til samfunns- og næringsliv. 

Dette skal oppnås ved å:

· bidra til at en kommersiell kultur bygges i institusjonene. 

· gi forskere ved institusjonene tilgang til kompetent og relevant kommersialiseringsassistanse.

· bidra til økt kontakt mellom forskningsmiljøer og næringsliv, slik at næringslivet får kunnskaper om de ressursene som ligger i FoU-resultater og at forskerne får kunnskaper om hvilken forskning samfunn og næringsliv har behov for.

· bidra til å skaffe midler til forskning i Nord-Norge ved at et eventuelt overskudd føres tilbake til forskningsmiljøene. 

3.2
Forretningsidé

TTO AS skal:

· være et bindeledd mellom FoU-miljøer, næringsliv og offentlig forvaltning og bidra til at FoU gjøres tilgjengelig og tas i bruk i samfunns- og næringsliv.

· forvalte eiernes/rettighetshaveres porteføljer (eierskap i etablerte bedrifter, patenter, lisenser osv) på vegne av eierne.

· være et ressurs-/kompetansesenter innen kommersialisering av FoU-resultater i Nord-Norge. 

· FoU-enhetene, TTO AS og NorInnova er partene som utgjør samarbeidet i FORNY Nord-Norge. 

TTO AS kan:

· tilby kompetanse, veiledning, profesjonell prosjektledelse og administrative støttesystemer for planlegging og gjennomføring av forskningsoppdrag for næringslivet.

· ivareta prosjektledelse og koordinering av prosjekter som går i randsonen mellom universitet/forskningsmiljø og næringsliv.

· tilby smidige tjenester knyttet til forvaltning av forskningsfond, sponsormidler etc i tråd med målsettingen for disse. 

· administrere ansettelser og forvalte prosjektadministrative oppgaver i prosjekter for Forskningsrådet og andre oppdragsgivere. 

3.3
Strategi

· TTO AS skal jobbe for (og i nært samarbeid med) sine eierinstitusjoner for å ivareta sikring og forvaltning av immaterielle rettigheter. 

· Ved etablering av selskapet inngår eierne forpliktende avtaler om hvilke oppgaver som skal tillegges selskapet.

· Selskapets strategiske fortrinn skal være den nære kontakt og evne til kommunikasjon og samarbeid med de fagmiljøene som utgjør idétilfanget/kunnskapsbasen for TTO AS.

· Ettersom TTO AS og NorInnova AS begge er deler av et helhetlig regionalt kommersialiseringssystem skal TTO AS etablere et avtalefestet, strategisk samarbeid med NorInnova AS med tanke på de prosjekter som leder mot utvikling av forretningskonsepter/etablering av nye virksomheter.

3.4
Oppgaver

3.4.1
Infrastrukturarbeid

· Koordinere aktiviteter rundt idésøk og idégenerering i samarbeid med eierne. Fokus rettes mot miljøer hvor potensialet for styrking av kommersialiseringsarbeidet anses som størst, og på tiltak rettet mot økt entreprenørskap blant kvinner og studenter. 

· Koordinere/lede prosjekter som skal lede til økt næringsutvikling fra og rundt forskningsmiljøene ved Universitetet, UNN og Norut Gruppen. Det innebærer bl.a. at næringsrettete prosjekter/programmer som eierne deltar i, kan koordineres av TTO AS. Dette gjøres både ved faste ansatte og ved bruk av prosjektmedarbeidere.

3.4.2
Idébearbeiding

· Foreta vurderinger av innkomne ideer. Dette skal dels tjene eiernes behov for beslutningsgrunnlag for rettighetserverv og dels gi TTO AS, idéhaver og senere også kommersialiseringsenhet og investorer indikasjoner på om ideen har et kommersielt potensial. Oppgaven inkluderer bl.a. 

· nyhetsvurderinger og patentering/sikring av immaterielle rettigheter 

· markedsrelaterte vurderinger

· vurderinger av teknologisk høyde og unikitet

· vurdering/identifisering av kritiske suksessfaktorer 

· innledende partnersøk med tanke på eventuell lisensiering.

· i samarbeid med en kommersialiseringsenhet (som regel NorInnova) utarbeide en plan for den videre kommersialiseringsprosessen.

· bidra med kompetanse og midler til verifisering (uttesting, utvikling av prototyp, frikjøpsordninger osv).

· forestå salg og lisensiering av immaterielle rettigheter. 

· Dels skal dette utføres av TTO AS selv, dels skal TTO AS besitte tilstrekkelig bestillerkompetanse på disse områdene. 

3.4.3
Tjenester til medisinsk forskning

· Bistand ved utprøving av legemidler, herunder kontraktsarbeid, ressursstyring og økonomi.

· Forvaltning av fond til bruk i forskning og faglig utvikling. 

· Prosjektadministrasjon

· Økonomitjenester og lønn

· Informasjonsmidler vedr. forhold i grensesnittet mellom industri og offentlig helsevesen.

3.4.3
Andre oppgaver

· Holde kontakt med/rapportere til eierne etter nærmere avtale med den enkelte institusjon.

· Assistere eierne i saker som omhandler kommersialisering av forskning, enten det gjelder på strateginivå, kontraktsgjennomganger eller andre forhold. Bidra til utvikling av incentivordninger for idehavere.

· Bidra til å markedsføre TTO AS og eierinstitusjonene overfor omverdenen. 

3.5.
Kompetanse

TTO AS skal besitte/bygge opp kompetanse innen:

· Kommersiell kulturbygging.

· Rettighetsproblematikk og patentering.

· Avtaler/kontraktshåndtering.

· Innsikt i viktige brukerorganisasjoner.

· Innsikt i virkemiddelapparat og finansieringskilder.

· Overordnet forretningsutvikling, prosjektledelse og administrasjon.

· Styrekompetanse.

· Fagkompetanse innenfor de viktige satsingsområder.

· Spisskompetanse på andre områder leies/kjøpes på prosjektbasis. 

3.6
Prosjekter og aktiviteter

· TTO AS kan, på vegne av eierne, koordinere følgende prosjekter og aktiviteter

· Idémottak og vurdering.

· FORNY infrastrukturoppgaver.

· FORNY prosjektutvikling.

· Koordinator for InnoMed.

· Andre næringsrettete prosjekter/aktiviteter.

· Administrasjon av industriinitiert klinisk forskning i Helse Nord.

· Administrasjon og regnskapstjenester i bidragforskningsprosjekter og forvaltning av midler innen medisinske prosjekter.

· Styreroller i selskap der eierinteresser skal representeres, i interesseorganisasjoner og relevante organisasjoner for aktiviteten i TTO AS.

3.7
Nettverk

Relevante nettverk for TTO AS vil være:

· TTOs eiere, oppdragsgivere og strategiske partnere

· FORNY-systemet

· Organisasjoner som f eks ATUM, ASTP (internasjonale TTO-bransjeorganisasjoner) m v

· Offentlige og private investorer/finansiører som kan tilby kompetent kapital til selskap der TTO AS bidrar ved etablering og utvikling 

· Virkemiddelapparat

· Andre TTOer, forskningsparker og andre innovasjons –og næringsutviklingsaktører i lokalt, regionalt, nasjonalt og internasjonalt. 

3.8
Opprettelsen av aksjeselskapet

Arbeidsgruppen kom frem til at den beste løsningen ville være å omdanne Norut MH i stedet for å etablere et nytt selskap. De tjenestene som Norut MHs ansatte utfører, innen bl.a. forsknings-/prosjektadministrasjon, skaper et nettverk som vil være verdifullt for TTO-arbeidet for Universitetet, UNN og Norut Gruppen.

Endring av vedtekter og utarbeidelse av samarbeidsavtaler vil bli ferdigstilt etter at styrene i Universitetet, UNN og Norut Gruppen har behandlet saken om omdanning av Norut MH og endring av eierposisjonene.

3.9 
Navn

Det har vært fremmet en rekke forslag til navn på selskapet. Arbeidsgruppa har samlet seg bak navnet Hugin innovasjon AS. Det er igangsatt en prosess som tar sikte på å sikre rett til bruk av dette navnet.

4. Universitetsdirektørens merknader

Arbeidsgruppen har lagt ned et ikke ubetydelig arbeid for å oppnå enighet om en modell for TTO AS. Universitetsdirektøren er tilfreds med dette, og ser det som viktig at det blir etablert ett samordnet og slagkraftig TTO med utgangspunkt i FoU-miljøene i Tromsø. På sikt bør andre interesserte FoU-miljøer i landsdelen kunne slutte seg til dette selskapet som eier eller på andre måter, f eks gjennom samarbeidsavtaler eller lignende.

I det forberedende arbeidet som er utført i samarbeid med UNN og Norut Gruppen, har det vært et grunnleggende premiss fra Universitetet at institusjonen, som den største FoU-aktør og ledende rettighetshaver i regionen, skal ha flertallet av aksjene i selskapet.

Norut MH har i dag følgende eierstruktur:

	 
	Norut MH

	Eier
	Ant. aksjer
	Eierandel

	Norut Gruppen 
	130
	51 %

	UNN 
	60
	24 %

	UiTø
	10
	4 %

	Aakre
	20
	8 %

	Bothner
	20
	8 %

	Sykehusapoteket 
	15
	6 %

	Totalt
	255
	100 %


Pr 31.12.2003 var Norut MHs egenkapital som følger:

	Aksjekapital

	Kr 2 550 000

	Medisinsk forskningsfond

	Kr 483 000

	Annen egenkapital
	Kr 1 343 000

	Total egenkapital
	Kr 4 375 000


Ved omdanningen av Norut MH til TTO AS vil følgende endringer skje i eierstruktur og aksjekapital:

· Aksjekapitalen settes ned fra 2,55 mill til 1,13 mill. 

· 102 av Norut Gruppens 130 aksjer løses inn til pålydende. Norut Gruppen får dermed utbetalt kr 1 020 000 fra Norut MHs aksjekapital. 

· Aakre-stiftelsen og Bothner-legatets totalt 40 aksjer innløses til pålydende. Hver av disse får dermed utbetalt kr 200 000. 

· Sykehusapotekets 15 aksjer overtas av UNN.

· Universitetet blir hovedaksjonær ved å beholde sine 10 aksjer samt ved å få vederlagsfritt overført 47 aksjer fra UNN. 

· Universitetet forplikter seg til å tilføre selskapet minimum kr 500 000 pr år i tre år fremover.

· Som Norut MH er det i dag, vil TTO AS være et ideelt selskap, dvs. et selskap som ikke utbetaler utbytte til eierne og som ikke er skattepliktig. 

TTO AS vil ha følgende eierstruktur:

	 
	TTO AS

	Eier
	Ant. aksjer
	Eierandel

	Norut Gruppen 
	28
	24,8 %

	UNN 
	28
	24,8 %

	UiTø
	57
	50,4 %

	Totalt 
	113
	100 %


Bakgrunnen for at universitetsdirektøren, overfor UNN og Norut Gruppen, har foreslått at Universitetet forplikter seg til å tilføre minimum kr 500 000 årlig i tre år framover, er at Universitetet har begrensete midler som kan settes inn i aksjekapital. Reglement for eksternt finansiert virksomhet fastsetter at Universitetet kun kan bruke overskudd fra eksternt finansiert virksomhet til kapitalinnskudd i selskaper. På den annen side får Universitetet 47 aksjer fra UNN vederlagsfritt. Denne eierandelen tilsvarer ca kr 800 000 av Norut MHs verdi i dag. Norut Gruppen får kun pålydende verdi for 102 aksjer, dvs kr 1 020 000. Denne eierandelen har i realiteten en verdi på om lag 1 700 000 kroner. Differansen blir ikke utbetalt pga at selskapet har et ideelt formål og har skattefritak. Av denne grunn kan ikke eierne få tilbakeført mer midler enn de har tilført selskapet.

Styrene i UNN og Norut Gruppen har akseptert løsningen som er skissert ovenfor. Det samme har Aakre-stiftelsen og Bothner-legatet.

Det arbeidet som nå gjenstår, er endring av vedtekter og utarbeidelse av aksjonæravtale. Videre må styreleder og -representanter oppnevnes, ekstraordinær generalforsamling avholdes m.v. Det nye styret må arbeide med organisering av administrasjonen i selskapet, grafisk profil/markedsføring av selskapet, registrering av selskapets navn (søknad til Patentstyret er allerede sendt), samt finne egnet lokalisering av TTO AS. 

5. Konklusjoner/anbefalinger

Det anbefales at universitetsdirektøren gis fullmakt til å sluttføre arbeidet med etableringen av TTO AS i tråd med saksfremlegget med vedlegg. 

6. Innstilling til vedtak 
Styret ber universitetsdirektøren iverksette etableringen av TTO AS som skissert i saksfremlegget.

Tromsø, 02.03.2005

	Jan Larsen
	

	universitetsdirektør
	

	
	Håvard Bekkelund

	
	personal- og økonomidirektør


Saksbehandler: Marit Martinsen

Innstillingen ble enstemmig vedtatt etter behandling i møte 10. mars 2005. 

� TTO AS skal ikke drive forskning eller ansette egen forskere. TTO AS skal bruke tilgjengelige forskere i tilliggende institusjoner, deriblant eierne. Utviklingsprosjekter i regi av TTO AS skal bare gjelde prosjekt- og idéutvikling i forbindelse med kommersialiseringsarbeidet. 

